**VLERËSIMI PËRSHKRUES**

Matja, kontrolli dhe vlerësimi janë elemente përbërëse të procesit edukativo arsimore. Vlerësimi si proces është kompleks, andaj është shumë i rendësish përdorimi i instrumenteve për vlerësim dhe raportimi i rezultateve të nxënësve. Sa e rëndësishme është arritja e qëllimeve kognitive, po ashtu aq të rëndësishme janë qëllimet e mësimit, socialo - emocional, afektiv dhe psikomotorik. Është nevoja e kohës dhe reformimit që kontrolli dhe vlerësimi i arritjeve të nxënësve e në veçanti i nxënëse fillestar, (klasa P, kl. I dhe kl.II të arsimit fillor) që të ndryshon nga forma e vlerësimit numerik në formë analitike përshkruese.

**Qëllimi i vlerësimit përshkrues**

Vlerësimi përshkrues, ka për qëllim të evidentojë përparësitë, dobësitë dhe vështirësitë konkrete që kanë nxënësit në çdo temë apo tërësi tematike të programeve mësimore, njëherit ka për qëllim të motivoi dhe zhvilloi personalitetin e tyre.

Nëpërmjet këtij vlerësimi, nxënësit, mësuesit dhe prindërit e kanë më të qartë në cilin nivel është përparimi i fëmijëve - nxënësve.

Vlerësimi përshkrues fokusohet në:

* mbajtjen e shënimeve gjatë gjithë kohës për arritjet e nxënësve;
* dhënien e komenteve konstruktive me shkrim apo me gojë;
* strukturën e një koncepcioni dinamik;
* raportimin e drejtë dhe me kohë.

 Mësuesi/ja mund të vijë tek informacioni përmes mbledhjes së drejtpërsëdrejti të informatave me ndihmën e vëzhgimit, bisedës, incizimeve ,pyetje, testeve, shënime, etj, po ashtu mësuesi/ja duhet të krijoj një klimë për shprehje të lirë të nxënësve që ata të paraqesin aftësitë dhe zotësitë e tyre për atë që dinë dhe munden.

Përmes përcjelljes dhe kontrollit e të arriturave të nxënësve, mësuesi/ja konstaton, dhe merr gjykime për të përshkruar arritjet e nxënësve të cilat janë të krahasuar me standarde dhe qëllimit të vlerësimit që i përcakton paraprakisht. Është shumë e rëndësishme se si të përcillet informata kthyese që mësuesi/ja ia interpreton nxënësit, po ashtu është dhe shumë e rëndësishme se si nxënësit e pranojnë informatën.

**Vlerësimi përshkrues në periudha të caktuara mësimore**

Gjatë vitit mësimorë në periudha të caktuara mësimore, mësuesi/ja duhet ta bëjë një vlerësim gjithëpërfshirës dhe ta raportojë atë vlerësim. Për këtë nxënësi merr një pasqyrë personale, ku ka sukses apo pengesa dhe vështirësi, ndërsa mësuesja ka një pasqyrë se sa ka sukses në mësimdhënie dhe si iu ndihmon nxënësit. Nga këto informacione mësuesi/ja është e qartë se sa nxënësit i kanë arritur rezultatet e të nxënit të paraparë në kurrikulë dhe nxënësit janë kompetent për atë që e kanë mësuar.

Me që të mësuarit është proces individual nga specifikat që ka individi, andaj edhe arritja e rezultatit është individuale.

Përshkrimi i arritjes së nxënëseve është parim themelor në vlerësimin përshkrues. Vlerësimi përshkrues është një deklaratë që del nga përcjellja, kontrolli dhe matja që mësuesi/ja ka nxjerrë gjykimin për arritjen e nxënësit në përmbushjen e rezultat e të nxënit të nxënësit në një lëndë apo fushë mësimore.

Që mësuesi/ja të nxjerrë gjykime të sakta dhe të drejta duhet të formojë **Dosjen** e nxënësit. Të gjitha të dhënat të cilat mendohet se janë të rëndësishme për të kuptuar përparimin e nxënësit ( testeve, punimeve, fletë kontrolli, detyra kontrolluese,etj). Dosja e nxënësit konsiderohet si dokument shumë i besueshëm si për nxënësit, mësuesit,prindërit dhe pedagogun. Evidencat apo shënimet për arritjen e nxënësit që i grumbullon mësuesi/ja i analizon dhe sistemon pastaj i informon nxënësit dhe prindërit.

Komentet përshkruese kryesisht jepen për periudha të caktuara mësimore dhe në fund të vitit mësimor që si deklaratë përshkruan qartë dhe saktë për të arriturat e nxënësit.

Nota përfundimtare përshkruese është një deklaratë që paraqet tërësinë e evidencave, shënimeve, gjykimeve me të cilat paraqiten karakteristikat e vlerave e të arriturave të nxënëseve gjatë gjithë vitit mësimor.

Notë duhet të regjistrohet në dokumentet pedagogjike shkollore.

Nota përshkruese në vete përmban vëllimin dhe kualitetin e diturive të përvetësuara të nxënësve, aftësia për zbatimin e atyre diturive, shprehitë e punës, interesimi për mësim, qëndrimet dhe vlerat. Duke i pas parasysh të gjitha këto të dhëna dhe përvoja e mësuesit /es në punë me nxënës nota përfundimtare përshkruese ka këtë strukturë:

* interesimi i nxënësit për mësim, raporti ndaj tij dhe ndaj obligimeve të tjera në shkollë;
* të arriturat në arsimimin për lëndët e veçanta mësimore, duke i marrë parasysh njohuritë, aftësitë, zotësitë dhe shkathtësitë e nxënësit;
* qëndrimet e nxënësve socializuese, bashkëpunimi, ndihma, iniciativa, pavarësia, planifikimi, udhëheqja etj.;
* veçoritë që pasqyrohen në rezultat, reagimet, emocionet, imazhi, ndjeshmëria etj.;

Para formimit të notës përshkruese është shumë e nevojshme biseda dhe takimi me nxënës, prindër, pedagogun etj.

Deri në klasën e dytë vlerësimi i nxënësve bëhet sipas shprehjeve sintetizuese i cili i përmban katër nivele. Në mënyrë të përmbledhur ky vlerësim përgjithësohet më tej me shprehjet: “Mjaftueshëm”, “Mirë”, “Shumë mirë” “ Shkëlqyeshëm”. Këto fjalë jepen për të orientuar mësuesin/en me formën e re të vlerësimit përshkrues.

**Niveli I “Arritje e mjaftueshme, kanë nevojë për përmirësim”** do të thotë që nxënësi ka arritur minimumin bazë e rezultateve e të të nxënit;

Shpjegimi :

* Nxënësi është i motivuar për të plotësuar detyrat, megjithatë disa prej tyre mund të mos zhvillohen plotësisht.
* Herë pas here duhet kujtuar që të bëjë detyrat.
* Ndonjëherë dëgjon me vëmendje dhe merr pjesë në aktivitete dhe diskutime në klasë dhe punon bashkërisht në grupe**.**

**Niveli II “Arritje të kënaqshme - mirë”** do të konsiderohen kur nxënësi ka përmbushur në një masë rezultatet e të nxënit;

Shpjegimi:

* Zakonisht është i motivuar dhe i përqendruar në detyra.
* I plotëson detyrat në kohë.
* Zakonisht dëgjon me vëmendje, merr pjesë në diskutim dhe në aktivitetet e klasës dhe punon bashkërisht në grupe.

**Niveli III “Arritje shumë të kënaqshme – shumë mirë”** do të konsiderohen kur nxënësi ka përmbushur një pjesë të konsiderueshme të rezultateve të të nxënit;

Shpjegimi :

* Është i vetë-motivuar.
* I plotëson detyrat me kënaqësi.
* Shpesh kërkon dhe vihet përpara sfidave.
* Thuajse gjithmonë dëgjon me vëmendje, merr pjesë në diskutim dhe në aktivitetet e klasës dhe punon bashkërisht në grupe.

**Niveli VI** “Arritje të shkëlqyera - shkëlqyeshëm” do të konsiderohen kur nxënësi përmbush plotësisht rezultatet e të nxënit.

Shpjegimi :

* Është i motivuar dhe i vetëorganizuar.
* Kërkon të sfidohet.
* Plotëson detyrat me kënaqësi dhe entuziazëm.
* Dëgjon me vëmendje.
* Merr pjesë me entuziazëm në diskutim dhe në aktivitetet e klasës.
* Kontribuon në ndërveprimin efektiv të grupeve bashkëvepruese.
* Merr përgjegjësi për të zgjeruar rritjen personale dhe akademike.

Gjatë formimit të notës përfundimtare përshkruese, rezultatet e arritura të nxënësve duhet të krahasohen me standardet dhe qëllimet e caktuara me programet mësimore, bazuar në kritere të niveleve të dijes.

Përshkrimi i notës duhet të jetë:

* i thjeshtë dhe i kuptueshëm;
* i qartë dhe logjikisht i renditur;
* i shkurtë dhe përmbajtjesor;
* me vlerë kualitative dhe objektive;
* të ketë orientim optimistë pozitiv;
* teknikisht të jetë mirë i rregulluar dhe i lexueshëm.

Bazuar në të dhënat e mësipërme paraqesim një shembull të vlerësimit përshkrues.

Shembull

Nxënësi X Y me kënaqësi i pranon detyrat dhe obligimet, i planifikon, organizon dhe me sukses i zbaton. Është i pavarur dhe i përgjegjshëm, bashkëpunon me të tjerët dhe çdo herë është i gatshëm edhe të ndihmoi. Lexon rrjedhshëm dhe pa gabime, jep sqarime për tekstin e lexuar, nxjerr kuptimin e përmbajtës së tekstit të lexuar dhe me kujdes u kushton detajeve. Gjatë të shkruarit me sukses përdorë rregullat themelore të drejtshkrimore dhe gramatikore.

Me sukses kryen veprimin e mbledhjes dhe zbritjes së numrave deri 20. Numëron numrat nga një, dy, pesë dhe nga dhjetë prej 1 deri 100. Detyrat tekstuale i shtron dhe i zgjidh drejt. Emërton figurat dhe trupat gjeometrik dhe i dallon sipas disa karakteristikave. Lexon kohën në orë dhe minuta. Dallon vlerën e parave. Grumbullon, selekton , paraqet dhe lexon të dhënat.

Bënë vizatime dhe përdorë ngjyrat me kujdes. Ka gatishmëri që të dëgjoi muzikë. I dallon instrumentet muzikore. Ka sens për ritmet muzikore dhe në grup kontribuon dhe përcjell këndimin.

Me kujdes dhe në mënyrë të drejtë bënë lëvizjet në hapësirë. Merr pjesë aktive në lojërat e organizuara, bashkëvepron dhe kontribuon në fitore të grupit.